Beamptes ondersoek ná voorval met sambok | Maroela Media
Die polisie het 'n ondersoek van stapel gestuur nadat 'n video wat wys hoe twee polisiebeamptes twee mans aanrand, soos 'n veldbrand op sosiale media versprei het.
In die video kan gesien word hoe een van die mans met 'n sambok en die ander een oënskynlik met die hand geslaan word.
Die ondersoek na die voorval word gelei deur die bevelvoerder van die Worcester-polisiegroepering, genl.maj. Nomthetheleli Mene.
Brig. Novela Potelwa, polisiewoordvoerder, sê dit is intussen bevestig die voorval het Maandag in 'n nywerheidsgebied in Worcester in die Wes-Kaap plaasgevind.
Die polisievoertuig in die video behoort aan die Ceres-polisiestasie – soos op die voertuig gesien kan word – maar word op hierdie stadium deur 'n polisie-eenheid op Worcester gebruik.
"Die polisiebeamptes in die video is geïdentifiseer en hulle is polisielede verbonde aan 'n eenheid op Worcester," het sy gesê.
Die ander twee mense wat gesien kan word, is steeds nie geïdentifiseer nie.
"Die verdere ondersoek sal na verwagting meer lig werp op wat gebeur het vóór die opname begin is," het Potelwa gesê.
"Die polisie in die Wes-Kaap wil dit op die rekord plaas dat die slaan en afknouery van mense of verdagtes teenstrydig is met amptelike departementele instruksies wat polisiebeamptes se gedrag voorskryf.
"Die gebruik van 'n sambok deur polisiebeamptes word nie net verbied nie, maar is ook onregmatig."
Die polisie het gevra vir ruimte om die ondersoek af te handel en het die versekering gegee dat dit spoedig gefinaliseer gaan word.
"Bespiegeling oor wat gebeur het, asook die bekendmaking van die betrokke polisiebeamptes se name, gaan in hierdie stadium skade berokken aan die ondersoek wat gedoen word," het Potelwa gesê.
In nog 'n voorval wat skerp kritiek uitgelok het, het die polisie gesê hy doen ook 'n interne ondersoek na wat Vrydag by 'n kantoor van die Suid-Afrikaanse agentskap vir maatskaplike sekerheid (Sassa) gebeur het toe 'n waterkanon gebruik is om handhawing van sosiale afstand by mense wat in 'n tou vir hul toelae gewag het, af te dwing.
Die polisie sal ook met Sassa se bestuur oor die kwessie vergader.
In die nuus polisiewreedheid
Cele se trots die klomp en magsbehep pffft! Hoe verwag hulle ons moet hulle respekteer? Gaan lekker met Covid as verskoning om mense aan te rand gggmmmfff tsssk net ons hou in elk geval niks van julle nie!!!
Ek dink dit is reg hulle moet bang wees vir die polisie dit is die begin van misdaad stop,want die howe laat hulle loop.Hulle moet twee keer dink voor hulle misdaad pleeg.(dit is 'n misdaad om nie 'n masker te dra reg so)
Jy moet ingeteken wees om te stem20-19Jy moet ingeteken wees om te stem
Ons mini-ster het hulle opdrag gegee om geweld te gebruik! Hulle is mos nou almal 'cowboys' en bo die wet verhewe. Hoop geregtigheid geskiet.
Cele se narre kan vinnig pak uitdeel,maar as dit na hul kant toe kom roep hul versterkings in!!Klomp slapgatte!!!!
Dis 'n hartseer realiteit dat ons banger vir die polisie & verkeersbeamptes moet wees as vir kriminele. Hulle is op 'n groter "power trip" as ons regering & dink hulle het reg & mag om te maak en breek soos hulle wil & indien jy wit is het hulle meer reg om 'n punt aan jou te probeer wys. Reg & geretigheid bestaan al lankal nie meer in ons mooie land nie.